《东风第一枝 梅花》
明代·马洪

饵玉餐香，梦云惜月，花中无此清莹。俨然姑射仙人，华佩明珰新整。

五铢衣薄，应怯瑶台凄冷。自骖鸾、来下人间，几度雪深烟暝。

孤绝处、江波流影。憔悴也、春风销粉。相思千种闲愁，声声翠禽啼醒。

西湖东阁，休说当时风景。但留取、一点芳心，他日调羹翠鼎。

作者简介：浙江仁和人，字浩澜。布衣。工诗，尤工词调。有《花影集》，自谓四十余年，仅得百篇。又有《和曹尧宾游仙诗》百首，一时盛传之。